ซีไอเอ็มบีไทยออกแคมเปญ"ชุดออมเงินสบายใจ"
ธนาคาร ซีไอเอ็มบี ไทย ออกแคมเปญใหม่&nbsp; &#8220;ชุดเงินออมสบายใจ&#8221; รับดอกเบี้ย 2.5% เมื่อซื้อประกัน CIMB Express Savings
16 ก.ค. 2553

ธนาคาร ซีไอเอ็มบี ไทย ออกแคมเปญใหม่  “ชุดเงินออมสบายใจ” รับดอกเบี้ย 2.5% เมื่อซื้อประกัน CIMB Express Savings 
นางสาวดุษณี เกลียวปฏินนท์ ผู้ช่วยกรรมการผู้จัดการใหญ่ ด้านพัฒนาผลิตภัณฑ์และช่องทางพิเศษ สายธุรกิจรายย่อย ธนาคาร ซีไอเอ็มบี ไทย จำกัด (มหาชน) กล่าวว่า ธนาคาร ซีไอเอ็มบี ไทย ได้นำเสนอผลิตภัณฑ์ใหม่ “ชุดเงินออมสบายใจ” เพื่อเป็นอีกหนึ่งทางเลือกในการลงทุนให้แก่ลูกค้า โดยลูกค้าที่ซื้อประกันชีวิต CIMB Express Savings 12/7 ในวงเงินเอาประกันภัยขั้นต่ำเพียง 30,000 บาท และสูงสุดไม่เกิน 1 ล้านบาท ตั้งแต่วันนี้เป็นต้นไป สามารถใช้สิทธิ์เปิดบัญชีเงินฝากประจำ 7 เดือน กับธนาคาร ซีไอเอ็มบี ไทย ในวงเงินสูงสุด 5 เท่าของวงเงินเอาประกันภัย เริ่มต้นที่ 30,000 บาท และสูงสุดไม่เกิน 5 ล้านบาท พร้อมรับอัตราดอกเบี้ยเงินฝากพิเศษ 2.5 % ต่อปี โดยมีเงื่อนไขว่าผู้ที่สามารถได้รับสิทธิ์เปิดบัญชีเงินฝากประจำดังกล่าว จะต้องเป็นบุคคลธรรมดา อายุไม่เกิน 70 ปี 
“สำหรับลูกค้าชุดเงินออมสบายใจ ที่ได้รับสิทธิ์ในการเปิดบัญชีเงินฝากประจำ 7 เดือน กับธนาคาร สามารถเปิดบัญชีเงินฝากได้มากกว่า 1 รายการ ภายใน 30 วัน และภายในสาขาเดียวกัน นับจากวันที่ซื้อประกัน โดยยอดเงินฝากรวมทุกรายการจะต้องไม่เกินวงเงินฝากสูงสุดที่ธนาคารกำหนดไว้” นางสาวดุษณีกล่าว 
ทั้งนี้กรมธรรม์ CIMB Express Saving 12/7 จะมอบความคุ้มครองเป็นระยะเวลา 12 ปี โดยที่ลูกค้าชำระเบี้ยประกันภัยเพียง 7 ปี นอกจากนี้ ผู้เอาประกันภัยยังจะได้รับผลประโยชน์รวมจากกรมธรรม์สูงถึง 759% ของวงเงินเอาประกันภัย พร้อมกันนี้เบี้ยประกันภัยสามารถนำมาหักลดหย่อนภาษีได้สูงสุดปีละ 100,000 บาท อีกด้วย